Kollár, Boris, predseda NR SR (2022-10-19):
Áno, pán poslanec, máte pravdu. Urgoval som listom premiéra Hegera. Budem sa ho na to dopytovať a pevne verím, že vo veľmi krátkej dobe tuná vystúpi a túto správu prednesie. Ďakujem pekne. Budeme hlasovať o návrhu pána poslanca Habánika, aby sme presunuli na ďalšiu schôdzu... pardon, Takáč bol prvý, dobre? Tak dávam hlasovať o návrhu pána poslanca Takáča ohľadom potravín. Prosím, prezentujme sa a hlasujeme. (Hlasovanie.) Prítomných 135, za 66, proti 2, zdržalo sa 66, nehlasoval 1. Uvedený návrh sme neschválili. Teraz budeme hlasovať o návrhu pána poslanca Habánika. Prosím, prezentujme sa a hlasujeme. (Hlasovanie.) Prítomných 134 poslancov, za 112, proti žiadny, zdržali sa 20, nehlasovali 2. Uvedený návrh sme schválili. Teraz dávam hlasovať o programe schôdze ako celku. Prosím, prezentujme sa, hlasujeme. (Hlasovanie.) Prítomných 131 poslancov, za 92, proti 4, zdržalo sa 35. Konštatujem, že sme program 75. schôdze Národnej rady schválili. Pani poslankyne, páni poslanci, chcem uviesť, že po prerokovaní návrhu na voľbu podpredsedu Národnej rady a dvoch návrhov na zmenu v zložení výborov pristúpime k hlasovaniu o nich. Pred týmito bodmi budeme ešte hlasovať o bodoch 1 až 5 programu, sú to návrhy, ktoré sme prerokovali na 72. schôdzi. V ďalších rokovacích dňoch budeme o prerokovaných bodoch programu hlasovať vždy o 11. a 17. hodine, pokiaľ Národná rada nerozhodne inak. Pokiaľ ide o návrhy vlády na skrátené legislatívne konanie, po jeho prerokovaní a po hlasovaní v rámci príslušného bloku hlasovaní pristúpime k prvému čítaniu o vládnom návrhu zákona. Je, prosím, všeobecný súhlas? (Súhlasná reakcia pléna.) Ďakujem pekne. Na základe záverov teraz z poslaneckého grémia dávam návrh, aby sa nehlasovalo tento piatok, 21. októbra, rokovať sa bude, ale nehlasovalo, a budúci týždeň utorok a stredu, 25. a 26. október, sa nebude hlasovať, ale bude sa rokovať. Je, prosím, všeobecný súhlas? (Súhlasná reakcia pléna.) Áno, ďakujem pekne. Pani poslankyne, páni poslanci, pristúpime k prvému bodu programu, ktorým je návrh na voľbu podpredsedu Národnej rady Slovenskej republiky . Návrh je uvedený ako tlač 1278 a bol vypracovaný na základe návrhu poslancov, členov poslaneckého klubu za hnutie SME RODINA a návrhu poslanca Filipa Kuffu. Kandidáti na zvolenie do tejto... aha, pardon, prepáčte, toto sme zrušili teraz, som si to neuvedomil. Kandidátmi na zvolenie do tejto funkcie boli teda, alebo sú Peter Pčolinský a pred chvíľkou zrušili kandidáta Tomáša Tarabu, takže ostal iba Peter Pčolinský. Vzhľadom na to, že navrhovateľ poslanec Filip Kuffa vzal späť svoj návrh na voľbu poslanca Tomáša Tarabu za podpredsedu Národnej rady, kandidátom teda ostáva iba pán poslanec Peter Pčolinský. Otváram rozpravu o tomto bode programu. Nedostal som do rozpravy žiadnu písomnú prihlášku. Pýtam sa, či sa chce niekto prihlásiť do rozpravy ústne. Ak nie, ďakujem, vyhlasujem rozpravu o tomto bode programu za skončenú. Prerušujem rokovanie o tomto bode programu. Pani poslankyne, páni poslanci, v rokovaní pokračujeme návrhom na zmeny v zložení výborov Národnej rady Slovenskej republiky a stálych delegácií Národnej rady Slovenskej republiky . Návrh má parlamentnú tlač 1264 a bol vypracovaný na základe návrhu poslancov, členov poslaneckého klubu za stranu Sloboda a Solidarita. Otváram rozpravu o tomto bode programu. Do rozpravy som nedostal žiadnu písomnú prihlášku. Prosím, pýtam sa, či sa chce niekto prihlásiť ústne. Ak nie, ďakujem. Vyhlasujem rozpravu za skončenú. Prerušujem rokovanie o tomto bode programu. Nasleduje rokovanie o návrhu na zmenu v zložení výboru Národnej rady Slovenskej republiky . Návrh je uvedený ako tlač 1265 a bol vypracovaný na základe návrhu poslancov, členov poslaneckého klubu za hnutie OBYČAJNÍ ĽUDIA a nezávislé osobnosti. Otváram rozpravu o tomto bode programu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Končím možnosť prihlásiť sa ústne. Máme jedného, pána poslanca Šeligu, ktorý sa prihlásil. Máte slovo, nech sa páči.